**Likumprojekta “Grozījumi Ārstniecības likumā” sākotnējās ietekmes**

**novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta “Grozījumi Ārstniecības likumā” mērķis ir:  1) atteikties no sertifikācijas procesa māsu un zobārstniecības māsu praksē;  2) precizēt medicīniskās ierīces definīciju saskaņā ar Eiropas Parlamenta un Padomes 2017. gada 5. aprīļa regulu (ES) Nr. 2017/745, kas attiecas uz medicīniskām ierīcēm, ar ko groza Direktīvu 2001/83/EK, Regulu (EK) Nr. 178/2002 un Regulu (EK) Nr. 1223/2009 un atceļ Padomes Direktīvas 90/385/EK un 93/42/EEK. Un paredzēt deleģējumu izstrādāt Ministru kabineta noteikumus medicīnisko ierīču un in vitro diagnostikas medicīnisko ierīču sfērā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts atbilstoši Ministru kabineta 2019. gada 29. oktobra rīkojumā Nr. 537 "Konceptuālais ziņojums "Par māsas profesijas turpmāko attīstību ""[[1]](#footnote-1) noteiktajam uzdevumam – Veselības ministrijai izstrādāt grozījumus, kas nepieciešami pasākumu ieviešanai.  Veselības ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Konceptuālajā ziņojumā "Par māsas profesijas turpmāko attīstību” (turpmāk – Konceptuālais ziņojums) ir noteikta rīcība trīs galvenajos virzienos:   * veikt grozījumus veselības un izglītības jomas normatīvajos aktos, kas nosaka kvalifikācijas prasības, profesionālās darbības uzdevumus, kompetenci māsas profesijā, lai māsas profesijas pamatizglītībā ietvertu padziļinātas kompetences, kas ir pielietojamas visās aprūpes jomās, tādejādi nodrošinot, ka persona pēc māsas (vispārējās aprūpes māsas) kvalifikācijas iegūšanas ir tiesīga patstāvīgi strādāt ārstniecības iestādes terapeitisko, ķirurģisko un ambulatoro pacientu aprūpē. * ieviest jaunu pieeju māsas specializācijai, kuru var iegūt profesionālās pilnveides programmas ietvaros (līdzšinējais regulējums paredz, lai iegūtu pamatspecialitāti, pēc koledžas beigšanas jāturpina studijas augstskolā), vienlaikus dodot studējošiem izvēles iespēju paralēli pēdējā gada studijām apgūt profesionālās pilnveides programmu un iegūt specializāciju ātrāk; * atteikties no sertifikācijas procesa, tās ietvaros māsu specialitātes un papildspecialitātes aizstāt ar specializāciju noteiktās aprūpes jomās[[2]](#footnote-2).   2020.gada 7.oktobrī stājās spēkā likums “Grozījumi likumā "Par reglamentētajām profesijām un profesionālās kvalifikācijas atzīšanu"”, kas paredz, ka no 2022.gada 1.janvāra tiek mainīts reglamentētās profesijas veselības aprūpes jomā profesijas “Māsa (medicīnas māsa)” uz nosaukumu “Māsa (vispārējās aprūpes māsa)”. Tādējādi saskaņojot māsas (vispārējās aprūpes māsas) profesijas nosaukumu Eiropas Savienībā[[3]](#footnote-3).  Ir izstrādāts un apstiprināts māsas (vispārējās aprūpes māsas) profesijas standarts (piektais profesionālās kvalifikācijas līmenis (5.PKL), kas atbilst sestajam Latvijas kvalifikāciju ietvarstruktūras līmenim (6.LKI)), kas nosaka profesionālās darbības pienākumus, uzdevumus un to izpildei nepieciešamās prasmes zināšanas un kompetences[[4]](#footnote-4).  Kā arī veiktas izmaiņas Ministru kabineta 2009. gada 24. marta noteikumos Nr. 268 "Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu", lai māsa ir tiesīga patstāvīgi strādāt ārstniecības iestādes terapeitisko, ķirurģisko un ambulatoro pacientu aprūpē un vienkāršojot māsas (vispārējās aprūpes māsas) profesijas specializāciju iegūšanu[[5]](#footnote-5). Un veiktas izmaiņas ārstniecības personu klasifikatorā, kas ir noteikts Ministru kabineta 2016. gada 24. maija noteikumu Nr. 317 "Ārstniecības personu un ārstniecības atbalsta personu reģistra izveides, papildināšanas un uzturēšanas kārtība” (turpmāk – Noteikumi Nr.317) 1.pielikumā, ir noteikti ārstniecības personu profesiju, specialitāšu saraksti un ārstnieciskās un diagnostiskās metodes māsu praksē (27.05.2021. prot.Nr.21, 25.§ VSS-492 ir iesniegti izskatīšanai Ministru kabineta sēdē).  Lai īstenotu Konceptuālajā ziņojumā noteikto par atteikšanos no māsu specialitātēm un sertifikācijas procesa un ieviestu specializāciju tālākizglītības sistēmas ietvaros[[6]](#footnote-6), Veselības ministrija ir izstrādājusi Likumprojektu ““Grozījumi Ārstniecības likumā” (turpmāk – Likumprojekts).  Kā arī Likumprojekts paredz precizēt medicīniskās ierīces definīciju saskaņā ar Eiropas Parlamenta un Padomes 2017. gada 5. aprīļa regulu (ES) Nr. 2017/745, kas attiecas uz medicīniskām ierīcēm, ar ko groza Direktīvu 2001/83/EK, Regulu (EK) Nr. 178/2002 un Regulu (EK) Nr. 1223/2009 un atceļ Padomes Direktīvas 90/385/EK un 93/42/EEK.  *Likumprojekta būtība*:  **Likumprojekta 1.punkts paredz precizēt Ārstniecības likuma 1.panta 21. punktu**  Eiropas Parlamenta un Padomes 2017. gada 5. aprīļa regula (ES) Nr. 2017/745, kas attiecas uz medicīniskām ierīcēm, ar ko groza Direktīvu 2001/83/EK, Regulu (EK) Nr. 178/2002 un Regulu (EK) Nr. 1223/2009 un atceļ Padomes Direktīvas 90/385/EK un 93/42/EEK (turpmāk – regula 2017/745) piemērojama pilnībā, no 2021. gada 26. maija. Tā kā regula 2017/745 satur medicīniskās ierīces definīciju, Ārstniecības likumā iekļauto medicīniskās ierīces definīciju ir nepieciešams precizēt.  Lai izpildītu Ministru kabineta 2019. gada 29. oktobra rīkojuma Nr. 537 "Konceptuālais ziņojums "Par māsas profesijas turpmāko attīstību "" 2.punktā noteikto - atbalstīt konceptuālā ziņojuma II sadaļas 2. nodaļā ietvertos pasākumus māsu specialitātes un papildspecialitātes aizstāšanai ar specializāciju noteiktās aprūpes jomās, atsakoties no sertifikācijas procesa, **likumprojekta 2. punkts paredz izteikt Ārstniecības likuma 26.panta otro un ceturto daļu jaunā redakcijā.** Konceptuālais ziņojumā ir noteikts[[7]](#footnote-7), ka māsas profesijas specialitātēs atsakās no sertifikācijas, nosakot, ka specialitāti apliecinās māsai izsniegtā profesionālās pilnveides izglītības apliecība un informācijas par minēto apliecību iekļaušana Ārstniecības personu un ārstniecības atbalsta personu reģistrā (turpmāk -Reģistrā) vai ieguvušas attiecīgās specialitātes ārstniecības personas sertifikātu (līdz 01.01.2022.) vai izglītības dokumentu par attiecīgās specialitātes apguvi (līdz 01.08.2022.). Profesionālās pilnveides izglītības apliecība, ko izsniedz personai, kura apguvusi akreditētu profesionālās pilnveides izglītības programmu būs līdzvērtīgs dokuments līdzšinējam specialitātes sertifikātam. Šis nosacījums no 01.01.2022. būs attiecināms uz māsas profesijas specializācijām: māsas (vispārējās aprūpes māsa) specializācija bērnu aprūpē, māsas (vispārējās aprūpes māsas) specializācija psihiatrijā un narkoloģijā, māsas (vispārējās aprūpes māsas) specializācija perioperatīvajā aprūpē un māsas (vispārējās aprūpes māsas) specializācija anestēzijā un intensīvajā aprūpē.  Saskaņā ar Konceptuālā ziņojuma 4., 70. un 85.punktu no 2022.gada 1.janvāra sertifikācija māsas profesijas specialitātēs vairs netiks piemērota, netiks veikta resertifikācija. Līdz ar to Likumprojekta 5.pants paredz papildināt Ārstniecības likuma pārejas noteikumus nosakot, ka Likuma 26. panta 2.1 daļa stājas spēkā 01.01.2022.  Saskaņā ar Ministru kabineta 2019. gada 29. oktobra rīkojuma Nr. 537 "Konceptuālais ziņojums "Par māsas profesijas turpmāko attīstību "" 2.punktu - atbalstīt konceptuālā ziņojuma II sadaļas 2. nodaļā ietvertos pasākumus māsu specialitātes un papildspecialitātes aizstāšanai ar specializāciju noteiktās aprūpes jomās, atsakoties no sertifikācijas procesa, **likumprojekta 3.pants paredz izmaiņas Ārstniecības likuma 29.panta otrās daļas trešajā punktā.**  Saskaņā ar Konceptuālā ziņojuma 4., 70. un 85.punktu no 2022.gada 1.janvāra sertifikācija māsas profesijas specialitātēs vairs netiks piemērota, netiks veikta resertifikācija. Līdz ar to Latvijas Māsu asociācija vairs neveiks māsu sertifikācijas procesu un tas vairs nav attiecināma uz māsām. Māsas (vispārējās aprūpes māsas) ir reģistrētas Reģistrā un ir tiesīgas praktizēt māsas (vispārējās māsas) profesijā. Šobrīd saskaņā ar pastāvošo tiesisko regulējumu Reģistra darbība balstās uz principu, ka ikvienai ārstniecības personai profesionālās darbības veikšanai nepieciešama reģistrācija Reģistrā un reizi 5 gados nepieciešama pārreģistrācija, iesniedzot Veselības inspekcijā informāciju par profesionālās kvalifikācijas pilnveidi noteiktā stundu apjomā vai informāciju par attiecīgās kvalifikācijas atbilstības pārbaudi. Ministru kabineta 2016. gada 24. maija noteikumi Nr. 317 "Ārstniecības personu un ārstniecības atbalsta personu reģistra izveides, papildināšanas un uzturēšanas kārtība" nosaka, lai veiktu pārreģistrāciju māsas profesijā ir nepieciešama profesionālo zināšanu vai prasmju apguve vai pilnveide 100 akadēmisko stundu apjomā reģistrācijas termiņa laikā, tai skaitā profesionālo zināšanu pilnveidi neatliekamās medicīniskās palīdzības sniegšanā, vai par profesionālās atbilstības pārbaudes sekmīgu nokārtošanu attiecīgajā profesijā.  Ņemot vērā, ka no reglamentēto profesiju un specialitāšu saraksta ir svītrota zobārstniecības māsas profesija (šie speciālisti savu profesionālo darbību veic zobārsta asistenta profesijā)[[8]](#footnote-8), un Latvijas Māsu asociācija vairs neveic zobārstniecības māsu sertificēšanu, no profesiju uzskaitījuma, kurās Latvijas Māsu asociācija veic sertificēšanu tiek svītrota zobārstniecības māsas profesijas specialitāte.  Ņemot vērā, ka sertifikācija māsas profesijas specialitātēs netiks piemērota no 01.01.2022., likumprojekta 5.pantā ir noteikts, ka 29. panta 2. daļas 3. punkts attiecībā par māsām – stājas spēkā 2022. gada 1. janvārī. Tas nozīmē, ka līdz 31.12.2021. Latvijas Māsu asociācija veic māsu, vecmāšu un zobu higiēnistu sertifikāciju, bet no 01.01.2022. Latvijas Māsu asociācija veic vecmāšu un zobu higiēnistu sertifikāciju.  **Likumprojekta 4.pants precizē 34. panta pirmo daļu**  Medicīnisko ierīču jomu turpmāk pamatā regulēs Eiropas Savienības tiesību akti – regula 2017/745 un Eiropas Parlamenta un Padomes 2017. gada 5. aprīļa regula (ES) 2017/746 par *in vitro* diagnostikas medicīniskām ierīcēm un ar ko atceļ Direktīvu 98/79/EK un Komisijas Lēmumu 2010/227/ES (turpmāk – regula 2017/746). Tomēr gan regula 2017/745, gan regula 2017/746 atsevišķus jautājumus neregulē vispār (piemēram, par ierīču ekspluatāciju), dažos jautājumos dalībvalstīm tiek dota plaša rīcības brīvība veidot savu nacionālo regulējumu (piemēram, vienreiz lietojamo medicīnisko ierīču pārstrāde), kā arī daudzus jautājumus regulē nepilnīgi vai nepietiekami detalizēti – tā, ka dalībvalstīm ir nepieciešams vajadzīgās detaļas atrunāt nacionālajā normatīvajā aktā. Tādēļ Ministru kabinetam dotais deleģējums ir ļoti plašs, jo ir nepieciešams aptvert praktiski visu medicīnisko ierīču un in vitro diagnostikas medicīnisko ierīču sfēru. Likumprojekts paredz precizēt likuma 34. panta pirmo daļu. |
| 3. | Projekta izstrādē iesaistītās institūcijas un publiskas personas kapitālsabiedrības | Latvijas Māsu asociācija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Māsas, Latvijas Māsu asociācija, ārstniecības iestādes, ārstniecības personu profesionālajām organizācijām, izglītības iestādes. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekta tiesiskā regulējuma ietekme uz tautsaimniecību un sabiedrības mērķgrupām:  Likumprojektam nav ietekme uz vidi un uzņēmējdarbības vidi. Likumprojekts neierobežo konkurenci.  Likumprojekts nerada situāciju, kas pasliktinātu darba tirgū esošo māsu iespēju strādāt profesijā, tieši pretēji māsām tiek nodrošināta lielāka mobilitāte darba tirgū. Līdz ar to Likumprojektā minētajām izmaiņām nerada administratīvo slogu māsām.  Izglītības iestādēm, profesionālajām organizācijām Likumprojekts paredz izstrādāt profesionālās pilnveides programmas ārstniecisko vai diagnostisko metožu apguvei. Turklāt katrai izglītības iestādei ir tiesības izvēlēties, kādas izglītības programmas izstrādāt, licencēt un īstenot, līdz ar to vērtējot Likumprojekta īstenošanas ietekme uz administratīvajām procedūrām un to izmaksām, nav identificēts administratīvā sloga palielinājums.  Latvijas Māsu asociācija turpmāk vairs nenodrošinās māsu un zobārstniecības māsu sertifikāciju.  Grozījumiem likuma 1.panta 21.punktā un 34.panta pirmajā daļā nav ietekmes uz tautsaimniecību un administratīvo slogu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Ņemot vērā, ka likumprojekta 3.pants paredz, ka Latvijas Māsu asociācija vairs neveiks māsu un zobārstniecības māsu sertifikāciju ir nepieciešami tehniski grozījumi Ministru kabineta 2012. gada 18. decembra noteikumos Nr. 943 "Ārstniecības personu sertifikācijas kārtība", svītrojot māsas un zobārstniecības māsas no ārstniecības personām uz kurām ir attiecināma ārstniecības personu sertifikācijas kārtība.  Grozījums likuma 34.panta pirmajā daļā padarīs par spēkā neesošiem Ministru kabineta 2017. gada 28. novembra noteikumus Nr. 689 “Medicīnisko ierīču reģistrācijas, atbilstības novērtēšanas, izplatīšanas, ekspluatācijas un tehniskās uzraudzības kārtība”, kuri ir izdoti uz šīs normas pamata. Veselības ministrija ir sagatavojusi Ministru kabineta noteikumu projektu, kas aizstātu minētos Ministru kabineta noteikumus. |
| 2. | Atbildīgā institūcija | Veselības ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība tika nodrošināta Konceptuālā ziņojuma "Par māsas profesijas turpmāko attīstību" izstrādes laikā. Sabiedrības līdzdalība ir nodrošināta saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.3. apakšpunktu, sabiedrības pārstāvjus aicinot līdzdarboties, rakstiski sniedzot viedokli par Likumprojektu tā izstrādes stadijā. Latvijas Māsu asociācija sadarbībā ar Veselības ministriju, izglītības iestādēm un darba devējiem š.g. 7.jūnijā uzsāka informatīvu kampaņu, lai māsas iepazīstinātu ar izmaiņām māsas praksē. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu Veselības ministrijas un Valsts kancelejas tīmekļvietnēs. |
| 2. | Sabiedrības līdzdalība projekta izstrādē | Likumprojekts publicēts Veselības ministrijas tīmekļvietnē ([www.vm.gov.lv](http://www.vm.gov.lv)) un Valsts kancelejas tīmekļvietnē ([www.mk.gov.lv](http://www.mk.gov.lv)). Publiskās apspriedes laikā tika saņemtas Latvijas Māsu asociācijas, Latvijas Ārstu biedrības, Paula Stradiņa klīniskās universitātes slimnīcas, Rīgas Austrumu klīniskās universitātes slimnīcas, Rīgas Austrumu klīniskās universitātes slimnīcas un Bērnu klīniskās universitātes slimnīcas vēstules. |
| 3. | Sabiedrības līdzdalības rezultāti | Publiskā apspriedē saņemtajās vēstulēs nav iebildumu par likumprojekta pantiem, kas ir attiecināmi uz izmaiņām māsu sertifikācijā, piemēram, Latvijas Ārstu biedrības 09.08.2021. vēstulē, norādīts, ka Latvijas Ārstu biedrība neiebilst pret sagatavotajiem grozījumiem, kas attiecas uz māsas profesijas un specialitāšu izmaiņām vai kas, piemēram, reglamentē medicīnisko ierīču definīciju saskaņošanu ar Eiropas Savienības regulu normām. Turklāt Paula Stradiņa klīniskā universitātes slimnīca aicināja precizēt redakcionālu kļūdu.  Bērnu klīniskās universitātes slimnīca lūdz precizēt Likumprojekta 10.panta (34.panta pirmā daļa) terminu “ārstniecības iestādes vadītājs ir tieši atbildīgs”, jo par medicīnisko ierīču ekspluatāciju vienpersonisku atbildību faktiski nevar uzņemties tikai ārstniecības iestādes vadītājs. Lai nodrošinātu medicīnisko ierīču pareizu ekspluatāciju, ārstniecības iestādes vadītāja kompetences ietvaros ir izveidot sistēmu, kas nodrošina atbilstošu medicīnisko ierīču gatavību veselības aprūpes pakalpojumu sniegšanai, kā arī organizēt patiesu un precīzu medicīnisko ierīču uzraudzības procesu un kvalificēta apkopes personāla piesaistes nodrošināšanu. Ir nepieciešamas detalizēti definēt iesaistīto pušu intereses, tiesības, pienākumus un atbildību, vai arī sniegt Likumprojekta anotācijā skaidrojumu, ka kompetences robežas tiks definēts Ministru kabineta noteikumu projektā, kura izdošanas deleģējums ir paredzēts šī Likumprojekta 10.pantā.  Veselības ministrijas skaidrojums: priekšlikums nav ņemams vērā, jo ārstniecības iestāde primāri ir atbildīga pacienta priekšā par tās pielietoto medicīnisko ierīču korektu darbību. Tā kā ārstniecības iestādes vadītājs ir persona, kura vada ārstniecības iestādi, rīkojas tās vārdā, tas ir arī atbildīgs par visu iekšējo procesu organizēšanu ārstniecības iestādē, tai skaitā arī par to, lai medicīnisko ierīču pielietošana un ekspluatācija ārstniecības iestādē būtu atbilstoša spēkā esošajiem normatīvajiem aktiem. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Latvijas Māsu asociācija |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projektam nav plānota papildu ietekme uz pārvaldes funkcijām un institucionālo struktūru.  Likumprojektā iekļauto nosacījumu izpildei nav nepieciešams veidot jaunas institūcijas, likvidēt vai reorganizēt esošās institūcijas.  Likumprojektā iekļauto nosacījumu izpilde neatstās ietekmi uz cilvēkresursiem. |
| 3. | Cita informācija | Nav |

Veselības ministrs D. Pavļuts

Vīza: Valsts sekretāra p.i. B.Kņigins

D.Roga 67876093

[Dace.Roga@vm.gov.lv](mailto:Dace.Roga@vm.gov.lv)

1. MK 29.10.2019. rīkojums Nr. 537 "Par konceptuālo ziņojumu "Par māsas profesijas turpmāko attīstību"" Pieejams: <https://likumi.lv/ta/id/310369> [↑](#footnote-ref-1)
2. Konceptuālā ziņojuma "Par māsas profesijas turpmāko attīstību" 4.punkts [↑](#footnote-ref-2)
3. Eiropas Parlamenta un Padomes Direktīva 2013/55/ES (2013.gada 20. novembris), ar ko groza Direktīvu 2005/36/EK par profesionālo kvalifikāciju atzīšanu un Regulu (ES) Nr. 1024/2012 par administratīvo sadarbību, izmantojot Iekšējā tirgus informācijas sistēmu ( IMI regulu) 21.a panta 23) apakšpunkts [↑](#footnote-ref-3)
4. Māsas (vispārējās aprūpes māsas) profesijas standarts saskaņots Profesionālās izglītības un nodarbinātības trīspusējās sadarbības apakšpadomes 2020. gada 12. augusta sēdē, protokols Nr. 6

   Pieejams: https://registri.visc.gov.lv/profizglitiba/dokumenti/standarti/2017/PS-144.pdf [↑](#footnote-ref-4)
5. Ministru kabineta 2020. gada 10. decembra noteikumi Nr. 737 "Grozījumi Ministru kabineta 2009. gada 24. marta noteikumos Nr. 268 "Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu"" [↑](#footnote-ref-5)
6. Konceptuālā ziņojuma "Par māsas profesijas turpmāko attīstību" 85.punkts [↑](#footnote-ref-6)
7. Konceptuālā ziņojuma "Par māsas profesijas turpmāko attīstību" 2.sadaļas 85.,88.punkts [↑](#footnote-ref-7)
8. 2020. gada 10. septembra likums "Grozījumi likumā "Par reglamentētajām profesijām un profesionālās kvalifikācijas atzīšanu"". https://likumi.lv/ta/id/317502 [↑](#footnote-ref-8)